R. Rafaj, poslanec: (2007-12-11):
Navrhovaná úprava zákona č. 507/2001 Z. z. o poštových službách je podľa nás plne v súlade s praxou zaužívanou aj v ostatných členských štátoch v Európskej únie a zodpovedá súčasnej i pripravovanej legislatíve európskych krajín v danej oblasti, akou je napr. tzv. 3. poštová smernica Európskej únie. Návrh úpravy zamedzí teda možnosti obchádzať súčasné znenie slovenskej legislatívy v oblasti upravujúcej rozsah poštovej výhrady. Všetci vieme, že poštová výhrada predstavuje monopol na listy do 50 gramov a je v rámci štátov Európskej únie bežnou alebo štandardnou formou kompenzácie nákladov poštového podniku, ktorý zabezpečuje tzv. univerzálnu poštovú službu. Táto povinnosť štátu cez tento poštový podnik predstavuje vlastne zabezpečovanie súboru poštových služieb, a to takým spôsobom, aby boli trvalo poskytované v prístupných a kontaktných miestach na celom území za rovnakých podmienok v určenej kvalite a za prijateľné ceny všetkým užívateľom, a to každý pracovný deň, myslí sa tým minimálne 5 dní v týždni, a najmenej s jedným vyberaním a dodávaním zásielok na všetky adresy v rámci Slovenskej republiky denne. Napokon o tom hovorí ostatne aj § 3 predmetného zákona. Je to na prvý pohľad veľmi jednoduché, ale súčasne aj veľmi prísne nariadenie poštovému podniku, pretože práve poštová výhrada zásielok do 50 gramov, ktorá bola pôvodne kalibrovaná na 100 gramov, v niektorých krajinách začínali dokonca s 350 gramami, má zabezpečiť predovšetkým ekonomickú kompenzáciu a predovšetkým službu vo verejnom záujme, teda dodávanie poštových zásielok v tomto najštandardnejšom objeme aj do tých najokrajovejších častí republiky, inak povedané, z ekonomického hľadiska, aj do tzv. tých stratových lokalít. Práve komplikovanosť definovania funkčného a efektívneho modelu financovania univerzálnej služby viedla k spomaleniu samotného legislatívneho procesu týkajúceho sa liberalizácie, o čom hovorí alebo bude hovoriť aj tzv. 3. poštová smernica, a to minimálne posunom o minimálne tri roky čiže niekde k roku 2013. A bude sa to týkať novo pristúpivších krajín, teda aj Slovenskej republiky, ale dokonca aj niektorých pôvodných tzv. starých členov pätnástky, t. j. predovšetkým tých väčších alebo tých, ktoré majú veľmi zložitý terén a dostupnosť na doručovanie. Pre Slovenskú poštu ako poskytovateľa univerzálnej poštovej služby predstavujú príjmy z tzv. transakčných zásielok, a to sú bankové výpisy, účty telekomunikačných operátorov ap., najpodstatnejšiu časť z celkového objemu výnosov zo všetkých zásielok spadajúcich do poštovej výhrady vzťahujúcej sa na listy do 50 gramov. To je jeden fakt. V súčasnej dobe však na Slovensku dochádza alternatívnymi poštovými operátormi čoraz častejšie k využívaniu nejednoznačnosti už spomenutej úpravy zákona č. 507/2001 Z. z. o poštových službách. Alternatívni poštoví operátori tak v praxi podľa nášho názoru v predstihu, a teda v ochrannej lehote danej aj Európskou komisiou pre poštovú výhradu odštartovali proces liberalizácie na segment, ktorý je v prísnom režime ochrany práve aj kvôli tomu, aby tzv. štátne podniky v európskych štátoch sa dokázali pripraviť na úplnú liberalizáciu. Čiže dochádza tu v praxi k porušeniu akéhosi predpokladaného status quo alebo normy zákonodarcu. A preto je podľa môjho názoru a podľa názoru navrhovateľov tohto zákona nutné, samozrejme, do času existencie poštovej výhrady upraviť predmetné znenie zákona tak, ako ho navrhujeme. Prečo? Pretože uvedený stav vytvára reálne veľmi významné riziko výpadku o. i. významnej časti príjmov zo služieb spadajúcich práve do poštovej výhrady, čo môže, samozrejme, sa negatívne odraziť na výnosoch Slovenskej pošty. Ale dôležitý je aj principiálny postup zákonodarcov v tom smere, aby sme reagovali na situáciu, ktorá existuje na poštovom trhu, a aby sme reagovali na obchádzanie zákona či využívanie jeho nejednoznačnosti. Pokračovanie súčasného stavu by totiž v skutočnosti znamenalo stratu opodstatnenia samotnej existencie poštovej výhrady tým, že ekonomicky najzaujímavejšie transakčné zásielky by boli už pred tým termínom na úplnú liberalizáciu v podstate ovládnuté prostredníctvom alternatívnych poštových operátorov. Práve k tomu smeruje náš návrh. A ja predpokladám z vašej strany pragmatický a objektívny prístup. A verím, že tento návrh si získa širšiu podporu, než len podporu v sektore vládnej koalície. Ďakujem za pozornosť.